รายงาน : การแก้ไข พ.ร.บ.คุ้มครองพันธุ์พืช พ.ศ. 2542
จากกระแสสื่อสังคมออนไลน์ ที่ได้มีความเห็นต่อการแก้ไข พ.ร.บ.คุ้มครองพันธุ์พืช พ.ศ. 2542   รวมทั้งข้อกังวลจากภาคประชาสังคม   อาทิ   การขยายการผูกขาดพันธุ์พืชใหม่ไปยังอนุพันธุ์ของสายพันธุ์พืชใหม่   การขยายการผูกขาดจากเดิมกำหนดอนุญาตให้เฉพาะ “ส่วน ขยายพันธุ์” ให้รวมไปถึง “ผลผลิต” และ “ผลิตภัณฑ์”  และการตัดสิทธิของเกษตรกรเก็บรักษาพันธุ์พืชใหม่ไปปลูกต่อโดยตัด เนื้อหาในมาตรา 33 (4) ของฉบับเดิมออก ซึ่งทำให้เกษตรกรที่เก็บพันธุ์พืชไปปลูกต่ออาจได้รับโทษถึงจำคุก   เป็นต้น
 
กรมวิชาการเกษตร  ได้ชี้แจงถึงวัตถุประสงค์ของการปรับปรุงแก้ไขกฎหมายครั้งนี้ ว่า  เพื่อเป็นการปรับมาตรฐานการคุ้มครองพันธุ์พืชใหม่ให้สอดคล้องกับหลักสากล แก้ไขนิยามและแนวทางการคุ้มครองพันธุ์พืชพื้นเมืองทั่วไปและพันธุ์พืชป่าให้ชัดเจน และสอดคล้องกับวิธีปฏิบัติศึกษาวิจัยและปรับปรุงพันธุ์แก้ไขให้การขึ้นทะเบียนชุมชนสะดวกรวดเร็ว และแก้ไข ข้อติดขัดในการดำเนินงานให้เป็นไปอย่างต่อเนื่องและเหมาะกับสถานการณ์ปัจจุบัน
 
นายสุวิทย์  ชัยเกียรติยศ  อธิบดีกรมวิชาการเกษตร  กล่าวย้ำว่า การปรับปรุงแก้ ไขกฎหมายคุ้มครองพันธุ์พืชนี้  เป็นการปรับแก้กฎหมายที่ยึดผลประโยชน์ของเกษตรกรเป็นหลัก เกษตรกรไม่ได้เสียผลประโยชน์ใดๆ ทั้งสิ้น และการปรับแก้กฎหมายครั้งนี้  เกษตรกรยังคงสามารถเก็บเมล็ดพันธุ์  ทั้งที่เป็นพันธุ์พื้นเมืองดั้งเดิมและพันธุ์ใหม่ไปปลูกในฤดูต่อไปในพื้นที่ของตนเองได้โดยไม่มีโทษใดๆ ทั้งสิ้น และไม่ต้องจ่ายเงินเพิ่มขึ้น รวมทั้งยังมีทางเลือกในการใช้พันธุ์พืชใหม่ๆ เพิ่มเติมจากที่มีอยู่
 
ทั้งนี้ กฎหมายคุ้มครองพันธุ์พืช มีวัตถุประสงค์เพื่อคุ้มครองสิทธินักปรับปรุงพันธุ์ (พันธุ์พืชใหม่) ตามหลักทรัพย์สินทางปัญญา (IP) คุ้มครองพันธุ์พืชพื้นเมืองเฉพาะถิ่นที่ชุมชนเป็นเจ้าของ และควบคุมกำกับดูแลการใช้พันธุ์พืช พื้นเมืองทั่วไปและพันธุ์พืชป่าในการศึกษาทดลองวิจัยและปรับปรุงพันธุ์ รวมถึงกองทุนคุ้มครองพันธุ์พืชเพื่อการอนุรักษ์และใช้ประโยชน์อย่างยั่งยืน
 
อย่างไรก็ตาม  กรมวิชาการเกษตร  ได้เปิดรับฟังความคิดเห็นต่อร่างพระราชบัญญัติ คุ้มครองพันธุ์พืชทางเว็บไซต์  ซึ่งเป็นขั้นตอนขั้นต้นตามรัฐธรรมนูญ มาตรา 77 เพื่อเปิดโอกาสให้ประชาชน ได้แสดงความคิดเห็นประกอบการเสนอต่อกระทรวงและ ครม. ต่อไป  ทั้งนี้ จึงได้ขยายช่วงเวลาการรับฟังความคิดเห็นจากเดิมที่สิ้นสุดในวันที่ 20 ตุลาคม 2560 เป็นวันที่ 20 พฤศจิกายน  2560  และจะเร่งประชาสัมพันธ์ ชี้แจงข้อเท็จจริงให้ความรู้และสร้างความเข้าใจกับประชาชนอย่างต่อเนื่อง